La Conca de Barberà, en xoc per l’abast de la devastació | Eva Pomares | MONTBLANC / L’ESPLUGA | Successos | El Punt Avui
La Conca de Barberà, en xoc per l’abast de la devastació La Conca de Barberà, en xoc per l’abast de la devastació La Conca de Barberà, en xoc per l’abast de la devastació La Conca de Barberà, en xoc per l’abast de la devastació + La Conca de Barberà, en xoc per l’abast de la devastació E-mail
MONTBLANC / L’ESPLUGA - 24 octubre 2019 2.00 h
Els rius desbocats s’emporten tot el que troben al seu pas, destruint amb arbres arrencats edificis sencers
Avui continuarà la recerca dels cinc desapareguts, i el govern compromet un pla d’actuació
L’ Espluga, Montblanc, voluntaris netejant un celler i la carretera de Poblet E.P./M. CAIXAL
La Conca de Barberà, en xoc per l’abast de la devastació La Conca de Barberà, en xoc per l’abast de la devastació La Conca de Barberà, en xoc per l’abast de la devastació La Conca de Barberà, en xoc per l’abast de la devastació La Conca de Barberà, en xoc per l’abast de la devastació E-mail
Eva Pomares - MONTBLANC / L’ESPLUGA
Amb la llum del dia, els pobles de la vall del riu Francolí i de les Garrigues es van despertar ahir en xoc en veure la gravetat dels danys causats pel desbocament dels rius. I escoltar amb incredulitat els relats dels qui van patir-ho en primera persona.
De fet, força veïns de l’Espluga de Francolí, Montblanc, Vimbodí i Poblet, Vilaverd (Conca de Barberà) i Vinaixa i l’Albi (Garrigues), els més afectats, havien passat bona part de la nit en vetlla. Els 270 l/m² caiguts dalt les serralades de Prades i de la Llena –254 l/m² a la Pobla de Cérvoles– van omplir primer els aqüífers, després els torrents i finalment els rius que creuen els pobles, situats al peu de les muntanyes. El Francolí va multiplicar per mil el seu cabal, passant d’1 m³ per segon a 1.238 m³. En poca estona, i a partir de les deu de la nit de dimarts, l’aigua va prendre tot el que trobava al seu pas: masos, ponts, ferm de carreteres, cases, magatzems, negocis, cotxes, gossos i gats. A les cases de la riba, van viure moments de por. “Estàvem amb espelmes i el siroll del riu era com un tro, terrible. Les nenes han passat tota la nit despertes i l’aigua ha pujat fins a un metre des del primer pis”, relata una veïna de l’Espluga, Enriqueta Solé, mentre treia ahir fang. Riu avall, els nets de Joana Iborra també xisclaven en la foscor mentre sentien rugir el riu: “El meu fill, que és mosso, va sortir lligat amb cordes a ajudar al rescat d’una noia que se l’emportava el riu dins del seu cotxe. Horrorós!” A Vinaixa, l’antiga carretera N-340 que creua el poble va esdevenir un riu d’un metre d’alçada durant hores.
Amb una fúria desconeguda des dels aiguats del 10 d’octubre del 1994, el Francolí, que a l’agost acostuma a ser un fil d’aigua, ha redibuixat amb contundència el paisatge de la vall. Al seu pas, ha esborrat les zones d’hortes dels pobles i la llera abasta ara fins a uns 200 metres. A l’Espluga, s’ha emportat fins a fer-los desaparèixer equips i vehicles de la brigada municipal i l’ADF, un celler, un restaurant i una empresa d’esports d’aventura. A primera hora, l’Ajuntament va fer una crida als veïns i la solidaritat ha funcionat: centenars, amb mans i màquines, han netejat, han fet entrepans i el que calgués durant una jornada trista i esgotadora. “La gent s’hi ha abocat, però el dany és molt gran. Farem números, tornarem a lluitar i a treballar. Com sempre”, diu amb llàgrimes als ulls Joan C. Llaó, el propietari de l’hostal Les Disset Fonts, ara inundat.
Ahir va ser dia de tasques d’emergències per fer funcionar els serveis bàsics, i els consistoris encara no han tingut temps de fer un balanç de danys. Probablement, la destrucció sigui encara pitjor que la de fa 25 anys, i alguns comparen aquests aiguats amb els de Santa Tecla del 1874. Mentre hi va haver llum, els cossos d’emergència van resseguir ahir quilòmetres i quilòmetres de riu fins a Tarragona, on desemboca el Francolí nascut a l’Espluga, a la recerca de cinc persones desaparegudes. Tres se les hauria endut el riu a l’Espluga: un camioner belga, un veí de Prades i un altre de l’Espluga que viatjaven plegats. Una mare i el seu fill, que vivien en una casa mòbil prop del riu, van desaparèixer a Vilaverd. Avui es reprendrà la recerca.
L’equip de guàrdia del CAP de Montblanc va demanar reforços, i tots els metges i infermeres de la vila van acudir-hi. Montse Vallbona, una de les infermeres voluntàries, explica: “Vam atendre unes quinze persones, xopes i molt nervioses, perquè havien patit pànic. La gent sortia dels torns de les fàbriques i de sobte es trobaven la rotonda d’entrada al poble convertida en un remolí, que agafava els cotxes i els escopia molts metres enllà. Alguns van haver de sortir nedant i altres, ser rescatats.” A ningú se li escapa que si hagués plogut així de dia, la desgràcia hauria estat una tragèdia major.
El president de la Generalitat, Quim Torra, es va reunir ahir a Montblanc amb el consell d’alcaldes de la Conca. Els ponts tapats per enormes arbres i matèria vegetal han ocasionat molts danys: “Si no està net, una riuada és com un gran foc”, afirma l’alcalde de Montblanc, Josep Andreu. El govern implantarà mesures com alleugerir els tràmits per netejar les lleres d’emergència. A més de decretar avui dol oficial, Torra va prometre que “en el temps màxim d’una setmana” presentarà un pla concret d’actuacions.
El meu fill va sortir lligat amb cordes a ajudar en el rescat d’una noia que se l’enduia el riu. Horrorós!
Joana Iborra
VEÏNA DE MONTBLANC
La rotonda inundada era un remolí, que escopia els cotxes amb gent molts metres enllà
Monte Vallbona
INFERMERA DEL CAP DE MONTBLANC
El Punt Avui. Girona 24-10-2019, Pàgina 10
El Punt Avui. Nacional 24-10-2019, Pàgina 10